बस को टक्कर मारकर पलट गया ट्रक, बस में सवार 13 यात्री घायल
भास्कर संवाददाता | होशंगाबाद
इटारसी मार्ग पर डबल फाटक के पास गुरुवार रात 9.45 बजे बस और ट्रक की आमने-सामने से टक्कर हो गई। टक्कर के बाद ट्रक पलट गया। उसमें मिट्टी भरी हुई थी। दुर्घटना में 13 लोग घायल हो गए। सोनू ट्रैवल्स की बस क्र. एमपी 04 एच 9194 भोपाल से बैतूल जा रही थी। इटारसी की और से आ रहे ट्रक क्र.एमपी 04 जीए 4333 ने टक्कर मार दी। लिखिनपुरा निवासी रामपाल, इटारसी निवासी शिवम चौहान, मीरा बाई , दिनेश यादव, कृष्ण कुमार पटेल, संगीता और पति देवेंद्र मेहरा, आर्डनेंस फैक्ट्री निवासी करोड़ीलाल और प्रीतम कुमार, कानपुर निवासी दानिश अहमद, डिंडोरी निवासी सुशील यादव को चोट आई हंै। दुर्घटना के बाद सड़क पर जाम लग गया। सूचना मिलते ही मौके पर डायल 100 और 108 पहुंच गई। पुलिस ने जाम हटाया। घायलों को जिला अस्पताल पहुंचाया। कुछ घायल हरदा बाइपास स्थित निजी अस्पताल चले गए। बस ड्राइवर कैलाश वर्मा और कंडक्टर रघुनंदन वर्मा को ज्यादा चोट आई हैं। जिनका इलाज जारी है।
ट्रक चालक और कंडक्टर मौका पाकर वहां से भाग गए। प्रत्यक्षदर्शी देवेंद्र ने बताया हम बस में आगे ही बैठे थे। होशंगाबाद में बस खाली हो गई थी। इटारसी की ओर जाते समय बस में लगभग 20 लोग सवार थे। डबल फाटक पार करने के बाद बस थोड़ा ही चली थी। सामने से ट्रक मार्ग पर लहराता हुआ आ रहा था। बस ड्राइवर ने बस को स्लो कर लिया और ट्रक के लिए रास्ता छोड़ दिया। ट्रक चालक सीधे बस से आकर टकरा गया। जिससे बस में बेठे लगभग हर व्यक्ति को चोट आ गई। देर रात तक थाने में मामला दर्ज नहीं हुआ था।
hin_Deva bho_Deva hin_Deva hin_Deva